แบงก์ชาติจีนอัดฉีดเพิ่ม 1.1 แสนล้านหยวน บรรเทาวิกฤตสภาพคล่อง
ธนาคารกลางจีนประกาศอัดฉีดเม็ดเงินอีก 1.1 แสนล้านหยวนเข้าสู่ตลาดการเงินผ่านการดำเนินงานทางตลาดเงิน (open market operations) เพื่อบรรเทาภาวะสภาพคล่องตึงตัวก่อนช่วงเทศกาลตรุษจีน
7 ก.พ. 2559

ผู้สื่อข่าวรายงานว่า ธนาคารกลางจีนประกาศอัดฉีดเม็ดเงินอีก 1.1 แสนล้านหยวนเข้าสู่ตลาดการเงินผ่านการดำเนินงานทางตลาดเงิน (open market operations) วานนี้ (6 ก.พ.) เพื่อบรรเทาภาวะสภาพคล่องตึงตัวก่อนช่วงเทศกาลตรุษจีน
โดยธนาคารกลางจีนได้อัดฉีดเงินเม็ดเงินดังกล่าวเข้าสู่ตลาดการเงิน ผ่านข้อตกลงซื้อพันธบัตรโดยมีสัญญาขายคืน (reverse repo) ระยะ 14 วัน ทั้งนี้ ข้อตกลง reverse repurchase agreement หรือ reverse repo นั้น เป็นกระบวนการที่ธนาคารกลางซื้อพันธบัตรจากธนาคารต่างๆ โดยมีข้อตกลงที่จะซื้อคืนพันธบัตรดังกล่าวในอนาคต
การดำเนินการล่าสุดส่งผลให้ธนาคารกลางจีนอัดฉีดเงินเข้าสู่ตลาดจำนวนทั้งสิ้น 6.20 แสนล้านหยวนในสัปดาห์นี้ หลังจากที่อัดฉีดเงิน 6.90 แสนล้านหยวนในสัปดาห์ที่แล้ว ทั้งนี้ การอัดฉีดสภาพคล่องของธนาคารกลางจีน ส่วนหนึ่งมีจุดประสงค์เพื่อรองรับความต้องการเงินสดที่มักจะพุ่งสูงขึ้นก่อนช่วงวันหยุดเทศกาลตรุษจีน ซึ่งจะเริ่มขึ้นในวันที่ 7 ก.พ.นี้
 
ที่มา: สำนักข่าวอินโฟเควสท์
 